«Хьэблэ гуфIэгъуэ»
Бахъсэн къалэм дэт Сабий творчествэмкIэ центрым зэфIэкIыу иIэр ирехьэлIэ цIыкIухэм я гъэмахуэ зыгъэпсэхугъуэр нэгузыужьу зэрагъэкIуэным.
Хьэблэм и гуфIэгъуэ» фIэщыгъэм щIэту зэхагъэува программэм ипкъ иткIэ, къалэм щыIэ унэ зытетхэм ящыщ зым щыпсэу цIыкIухэм я нэгу зрагъэужьащ. Ахэр къэфащ, къуажэхьхэр къэщIэнымкIэ зэпеуахэщ. Сабийхэм я нэхъ цIыкIу дыдэхэми я зэфIэкI щагъэлъэгъуащ асфальтым сурэт тещIыхьынымкIэ зэхьэзэхуэми.
КъызэгъэпэщакIуэхэм къызэралъытэмкIэ, мыпхуэдэ Iуэхухэм я гъэсэныгъэ мыхьэнэр инщ: сабийхэм я зэхэщIыкIым зэрызиужьым и мызакъуэу, езыхэри нэхъ гъунэгъу зэхуещI, я кум зэгурыIуэрэ гулъытэрэ къыделъхьэ.
«Хьэблэ гуфIэгъуэм» хэта псори саугъэтхэмкIэ ягъэгуфIащ.
НАТIЭ Лацэ.
